Pirkimo sąlygų 2 priedas

TECHNINĖ SPECIFIKACIJA

1. ĮVADINĖ INFORMACIJA IR PAGRINDINĖS SĄVOKOS

1.1. Administratorius – Vilniaus miesto savivaldybės (toliau – Savivaldybė) įsteigtas juridinis asmuo, savivaldybės įmonė Vilniaus atliekų sistemos administratorius, teisės aktų nustatyta tvarka atliekantis komunalinių atliekų, įskaitant žaliąsias atliekas ir biologiškai skaidžias atliekas,  tvarkymo sistemos organizavimo funkcijas ir (ar) administruojantis komunalinių atliekų tvarkymo paslaugų teikimą Savivaldybėje. 
1.2. Administratoriaus informacinė sistema – Administratoriaus naudojama ir prižiūrima atliekų turėtojų, konteinerių objektų, atliekų surinkimo konteinerių tvarkymo ir su tuo susijusių atliekų tvarkymo paslaugų apskaitai bei monitoringui vykdyti naudojamos programinės ir techninės įrangos atskiros priemonės arba jų sistema.
1.3. Atliekų turėtojas – atliekų darytojas arba asmuo, turintis atliekų.
1.4. Atliekų tvarkymas – atliekų surinkimas ir vežimas Vilniaus miesto savivaldybės teritorijoje, kurias teikia viešojo konkurso būdu parinktas Tiekėjas. 
1.5. Atliekų vežimas – atliekų paėmimas iš jų turėtojo, vežimas ir perdavimas atliekų naudotojui ar šalintojui.
1.6. Grafikas – nustatytos datos, savaitės ar mėnesio dienos, kai yra vykdomas reguliarus Žaliųjų atliekų surinkimas Savivaldybės teritorijoje, ištuštinant Žaliųjų atliekų konteinerius techninės specifikacijos nustatytu periodiškumu bei tvarka. Grafikas turi būti suderintas su Administratoriumi ir įkeliamas į Administratoriaus informacinę sistemą.
1.7. Informacinis lipdukas – ant konteinerių klijuojamas, iš vandeniui atsparaus popieriaus ar kitos medžiagos pagamintas, atspausdintas vandeniui ir blukimui atspariais dažais lipdukas arba terminiu būdu ar kitokia technologija įspaustas spaudas, kuriame pateikiama mažiausiai ši informacija: Tiekėjo pavadinimas, telefono numeris, Administratoriaus kontaktinė informacija (interneto svetainės adresas, el. pašto adresas, telefono numeris), konteinerio paskirtis, informacija kokias atliekas galima šalinti konteineryje ir kita Administratoriaus reikalaujama informacija. Konteinerio paskirtis gali būti užrašoma baltos spalvos dažais ant priekinės konteinerio sienelės, kurie atsparūs drėgmei, UV spinduliams ir temperatūriniams pokyčiams atspariais dažais. Tokio užrašo ir informacinio lipduko matmenis, tekstą ir stilių nurodo Administratorius. Informacinis lipdukas gali būti spalvotas. Informacinius lipdukus atspausdina ir klijuoja Tiekėjas.
1.8. Konteinerio identifikacinis numeris – tai konteineriui Tiekėjo suteikiamas su Administratoriumi suderintas identifikavimo numeris, kuris nurodomas ant konteinerio klijuojamame atskirame lipduke. Konteinerio identifikacinis numeris, susietas su konkrečiu nekilnojamojo turto objektu (toliau – NTO) turi būti naudojamas tas pats visą Paslaugų teikimo laikotarpį.
1.9. Konteinerio žymeklis – prie konteinerio kamščio formos arba kniedėmis tvirtinamas identifikacinis RFID atsakiklis (angl. radio frequency identification), kuris per tinklines paslaugas susiejamas su konteinerį identifikuojančiais duomenimis. RFID atsakiklis atsparus vandeniui, cheminiams bei mechaniniams pažeidimams.
1.10. Konteinerių identifikavimo sistema (arba automatinio duomenų perdavimo sistema) – Tiekėjo naudojama techninė ir programinė įranga, skirta fiksuoti ir perduoti Administratoriui duomenis ir įvykius, susijusius su Paslaugų pagal Sutartį teikimu, konteinerių aptarnavimu kaip tai apibrėžta techninės specifikacijos 12 skyriuje.
1.11. Konteinerių rezervas – Tiekėjo turimi nauji arba naudoti, geros techninės ir estetinės būklės Žaliųjų atliekų konteineriai, statomi aptarnaujamose teritorijose ir skirti naujų ir esamų atliekų turėtojų aprūpinimui. Žaliųjų atliekų konteineriai statomi tik tiems nekilnojamojo turto objektams, kurie yra apmokestinti rinkliava už mišrių komunalinių atliekų tvarkymą ir kuriuose faktiškai gali susidaryti žaliųjų atliekų. Žaliųjų atliekų konteineriai nestatomi neregistruotiems ar neregistruotiniems nekilnojamojo turto objektams. Konteineriai privalo atitikti techninės specifikacijos Priede Nr. 1 ir 2016 m. gegužės 11 d. sprendimu Nr. 1-445 patvirtintų Vilniaus miesto savivaldybės atliekų tvarkymo taisyklių 1 priede  nurodytus reikalavimus. Pirkėjas nenustato konteinerių rezervui sudaryti būtino konteinerių skaičiaus, bet reikalauja, kad jame pasiruošimo teikti Paslaugas metu būtų numatytas toks konteinerių kiekis, kurį Tiekėjas turi įsigyti ir papildomai išdalinti bei pastatyti techninėje specifikacijoje nurodyta tvarka. Tiekėjas savo nuožiūra ir rizika turi numatyti reikalingą konteinerių rezervo dydį Paslaugoms teikti Paslaugų teikimo laikotarpiu, atsižvelgdamas į techninėje specifikacijoje nurodytus reikalavimus ir įvertindamas techninėje specifikacijoje nurodytas sąlygas konteineriams. Geros techninės ir estetinės būklės konteineriu laikomas tas konteineris, kuris neturi nei vieno defekto, nurodyto techninės specifikacijos Priedo Nr. 1 reikalavimuose.
1.12. Kreipimasis – žodžiu (tiesiogiai arba telefonu) arba raštu (paštu, el. paštu, per Nacionalinę elektroninių siuntų pristatymo naudojant pašto tinklą informacinę sistemą (toliau – E. pristatymo sistema), ar kitomis elektroninio ryšio priemonėmis) Tiekėjui, Pirkėjui arba Administratoriui pateiktas raštas (pvz. prašymas, skundas pretenzija), kuriame išdėstytos aplinkybės, dėl kurių kreipiamasi (pvz. prašoma atlikti veiksmus, susijusius su Paslaugų teikimu /  informuojama apie Paslaugų neteikimą, netinkamą teikimą / kt.).
1.13. Maršrutas – trasa, kuria vykdomas atliekų surinkimas ir vežimas ir kuriai priskirtas pagrįstas ištuštinamų konteinerių kiekis, nustatytu dažnumu, laikantis iš anksto su Administratoriumi suderinto grafiko.
1.14. Nuotekų valyklos dumblo kompostavimo aikštelė – vieta, kurioje iš konteinerių surinktos Žaliosios atliekos priimamos, iškraunamos neatlygintinai. Nuotekų valyklos dumblo kompostavimo aikštelė yra adresu Titnago g. 74, Vilnius (toliau – NVDK aikštelė) arba kita Vilniaus mieste esanti Pirkėjo nurodyta vieta. Tiekėjas, vykdydamas Žaliųjų atliekų surinkimo ir vežimo paslaugas, privalo užtikrinti, kad į NVDK būtų pristatomos tik Žaliosios atliekos, atitinkančios priėmimo aikštelės nustatytus reikalavimus ir galiojančius teisės aktus.
1.15. Pirkėjas – Vilniaus miesto savivaldybės administracija.
1.16. Tiekėjas – viešojo konkurso būdu parinktas atliekų vežėjas, Sutartyje nustatyta tvarka teikiantis aptarnaujamose teritorijose Žaliųjų atliekų surinkimo ir jų vežimo ir kitas šioje techninėje specifikacijoje aprašytas paslaugas.
1.17. Perpildytas konteineris – konteineris, kuris pripildytas Žaliosiomis atliekomis virš viršutinio konteinerio krašto, kai Žaliosios atliekos nebetelpa į konteinerį per jame esančią atliekų įmetimo angą.
1.18. Sutartis – pirkimo sutartis, sudaroma tarp Pirkėjo ir Tiekėjo pagal Viešųjų pirkimų įstatymo nuostatas bei galiojančius teisės aktus.
1.19. Šiltasis metų laikotarpis – laikotarpis nuo balandžio 1 d. iki lapkričio 30 d. Šis laikotarpis gali būti koreguojamas (ankstinamas ir (arba) vėlinamas) Pirkėjo sprendimu, atsižvelgiant į faktines klimatines sąlygas. Apie paslaugų teikimo laikotarpio pakeitimą Pirkėjas informuoja Tiekėją el. paštu ne vėliau kaip prieš 5 (penkias) darbo dienas iki numatomos pakeisto laikotarpio pradžios arba pabaigos.
1.20. Žaliųjų atliekų konteineris – atliekų surinkimo priemonė, skirta naudoti individualių gyvenamųjų namų (vieno ar dviejų butų pastatų) bei sodo paskirties nekilnojamojo turto objektų, kuriuose yra deklaruotų gyventojų ar nuolat gyvenama, Atliekų turėtojams, kuriems priskirtas individualaus naudojimo Žaliųjų atliekų konteineris, taip pat juridiniams asmenims, pas kuriuos susidaro Žaliosios atliekos.
1.21. Žaliosios atliekos – sodų ir želdynų tvarkymo, t. y. buityje susidarančios biologiškai skaidžios atliekos (smulkios šakos, lapai, žolė, daržo atliekos, vaisių krituoliai ir pan.).
1.22. [bookmark: bookmark1]Kitos šioje techninėje specifikacijoje vartojamos sąvokos yra suprantamos taip, kaip jos yra apibrėžtos galiojančiuose teisės aktuose.

2. PIRKIMO OBJEKTAS IR PASLAUGŲ TEIKIMO APIMTYS 

2.1. Pirkimo objektas – Žaliųjų atliekų surinkimo Vilniaus miesto savivaldybės teritorijoje ir jų vežimo į NVDK aikštelę paslaugos, kaip jos nurodytos 2.2. p. 
2.2. Žaliųjų atliekų surinkimo ir vežimo paslaugos (toliau – Paslaugos) apima Žaliųjų atliekų (smulkių šakų, lapų, žolių, daržo atliekų, vaisių krituolių ir pan.) išvežimą iš individualių Žaliųjų atliekų konteinerių, esančių Vilniaus miesto savivaldybės teritorijoje, įskaitant šių konteinerių pastatymo, keitimo ir nuėmimo paslaugas, kurios teikiamos pagal Atliekų turėtojo poreikį, Atliekų turėtojui pateikus prašymą Administratoriui dėl Paslaugų teikimo ir Administratoriui suformavus užsakymą per Administratoriaus informacinę sistemą Tiekėjui.
2.3. Žaliosios atliekos turi būti tvarkomos vadovaujantis Lietuvos Respublikos aplinkos ministro 1999 m. liepos 14 d. įsakymu Nr. 217 (aktualia redakcija) patvirtintomis Atliekų tvarkymo taisyklėmis ir kitais su nepavojingų atliekų surinkimu ir vežimu susijusiais teisės aktais.
2.4. Žaliųjų atliekų surinkimas ir vežimas atliekamas Tiekėjo transporto priemonėmis.
2.5. Žaliųjų atliekų konteinerių techninę priežiūrą (pvz. konteinerių remontas, keitimas ir kitų gedimų, piešinių ir kitų trūkumų šalinimas) vykdo Tiekėjas, už Žaliųjų atliekų konteinerių techninę priežiūrą Tiekėjui nebus papildomai apmokama. 
2.6. Tiekėjas įsipareigoja teikdamas Paslaugas laikytis šių reikalavimų:
2.6.1. Nuo Paslaugų teikimo pradžios Tiekėjas gavęs užsakymą, privalo užtikrinti nenutrūkstamą Paslaugų teikimą Šiltuoju metų laikotarpiu kiekvienais paslaugų teikimo metais,  Vilniaus miesto savivaldybės teritorijoje, teikiant Paslaugas aptarnaujamose teritorijose, nurodytose techninės specifikacijos 3.1 punkte.
2.6.2. Žaliųjų atliekų konteinerių ištuštinimas vykdomas pagal su Administratoriumi suderintą konteinerių ištuštinimo grafiką.
2.6.3. Tiekėjas Pasiruošimo laikotarpiu privalo pasiruošti preliminarioms Šiltuoju metų laikotarpiu paslaugų apimtims, t. y. pagal Administratoriaus pateiktus sąrašus ir nurodymus pastatyti Žaliųjų atliekų konteinerius ir įtraukti juos į aptarnavimo grafiką. Lentelėje nurodytos Paslaugų apimtys yra preliminarios ir taikomos visam Paslaugų teikimo laikotarpiui. Konkrečios konteinerių pastatymo apimtys kiekvienais paslaugų teikimo metais, įskaitant Pasiruošimo laikotarpį, priklauso nuo faktinio Atliekų turėtojų poreikio ir gali kisti, kaip tai numatyta techninės specifikacijos 2.7 punkte:

	2.6.3.1.
	Preliminari individualaus naudojimo Žaliųjų atliekų konteinerių (0,12 m3 talpos) pastatymo paslaugų apimtis paslaugų teikimo laikotarpiu (0,12 m3 talpos  Žaliųjų atliekų konteinerius suteiks Pirkėjas):
	3000 vnt.

	2.6.3.2.
	Preliminari individualaus naudojimo Žaliųjų atliekų konteinerių (0,24 m3 talpos) pastatymo paslaugų apimtis paslaugų teikimo laikotarpiu:
	2000 vnt.

	2.6.3.3.
	Preliminarus individualaus naudojimo konteinerių (0,12 ir 0,24 m3 talpos) ištuštinimų skaičius Paslaugų teikimo laikotarpiu:
	400 000 kartų




2.6.4. Tiekėjas privalo aptarnauti visus konteinerius, skirtus Žaliosioms atliekoms surinkti, esančius Techninės specifikacijos 3 skyriuje nurodytose aptarnaujamose teritorijose.
2.6.5. Tiekėjas, teikdamas Paslaugas, privalo aprūpinti Žaliosioms atliekoms rinkti skirtais konteineriais 
aptarnaujamose teritorijose konteinerius pagal Techninės specifikacijos 2.2. p.  užsisakiusius Atliekų turėtojus.
          2.7. Šios techninės specifikacijos 2.6.3.1 – 2.6.3.3 papunkčiuose nurodyti Paslaugų kiekiai yra preliminarūs ir pateikiami tik informaciniais tikslais, siekiant Tiekėjams sudaryti galimybę tinkamai įvertinti pirkimo apimtį ir parengti pasiūlymą. Faktinės Paslaugų apimtys Sutarties vykdymo metu priklausys nuo realaus Atliekų turėtojų poreikio. Esančio konteinerio keitimas į to paties tūrio kitą konteinerį (dėl konteinerio gedimo ar kitų priežasčių), nelaikomas konteinerio pastatymu. Pirkėjas neįsipareigoja užsakyti visų lentelėje nurodytų preliminarių Paslaugų apimčių.
3. APTARNAUJAMOS TERITORIJOS IR APTARNAUJAMŲ OBJEKTŲ APRAŠYMAS

3.1. Aptarnaujamos teritorijos Vilniaus mieste: 
3.1.1. „Verkiai–Žirmūnai“ (šiaurinė miesto dalis – Verkių, Fabijoniškių seniūnijos, šiaurinės Žirmūnų ir Šnipiškių seniūnijų dalys);
3.1.2. „Naujoji Vilnia“ (rytinė miesto dalis – Antakalnio, Naujosios Vilnios seniūnijos ir šiaurinė Rasų seniūnijos dalis);
3.1.3. „Naujininkai–Paneriai“ (pietinė miesto dalis – Naujininkų, Panerių, Grigiškių seniūnijos, pietinė Rasų seniūnijos dalis ir pietinė Vilkpėdės seniūnijos dalis);
3.1.4. „Pašilaičiai–Lazdynai“ (vakarinė miesto dalis – Pašilaičių, Justiniškių, Šeškinės, Viršuliškių, Karoliniškių, Pilaitės, Lazdynų seniūnijos);
3.1.5. „Centras“ (centrinė miesto dalis – Senamiesčio, Naujamiesčio, Žvėryno seniūnijos, pietinės Šnipiškių ir Žirmūnų seniūnijų dalys ir šiaurinė Vilkpėdės seniūnijos dalis).

4. PASLAUGŲ TEIKIMO TRUKMĖ IR TERMINAI

4.1. Paslaugų teikimo terminai: 
4.1.1. Tiekėjas teikia Paslaugas 63 (šešiasdešimt tris) kalendorinius mėn. nuo 4.1.3 punkte nurodytos Paslaugų teikimo pradžios arba kol bus išnaudota maksimali Sutarties suma 2 304 747,50 Eur įskaitant visus mokesčius, atsižvelgiant į tai, kuri sąlyga įvyksta anksčiau. Į šį 63 mėn. terminą įskaičiuojamas pasiruošimo laikotarpis, kuris negali būti ilgesnis kaip 2 (du) mėn. nuo Sutarties įsigaliojimo dienos (toliau – Pasiruošimo laikotarpis). Jeigu Tiekėjas Pasiruošimo laikotarpį užbaigia anksčiau, faktinis Paslaugų teikimo terminas atitinkamai pailgėja, tačiau bendras 63 mėn. Paslaugų teikimo terminas nuo Sutarties įsigaliojimo dienos nėra pratęsiamas. 
4.1.2. Paslaugos faktiškai teikiamos tik Šiltuoju metų laikotarpiu, t. y. nuo balandžio 1 d. iki lapkričio 30 d. Šiltasis metų laikotarpis gali būti koreguojamas (ankstinamas ir (arba) vėlinamas) Pirkėjo sprendimu, atsižvelgiant į faktines klimatines sąlygas. Apie Šiltojo metų laikotarpio pakeitimą Pirkėjas Tiekėją informuoja el. paštu ne vėliau kaip prieš 5 (penkias) darbo dienas iki numatomos pakeisto laikotarpio pradžios. 
4.1.3. Faktinis Paslaugų teikimas pradedamas pasibaigus Pasiruošimo laikotarpiui, jeigu Pasiruošimo laikotarpio pabaiga patenka į Šiltąjį metų laikotarpį, faktinis Paslaugų teikimas pradedamas nedelsiant po jo pabaigos. Jeigu Pasiruošimo laikotarpio pabaiga patenka į laikotarpį ne Šiltuoju metų laikotarpiu, faktinis Paslaugų teikimas pradedamas nuo artimiausio Šiltojo metų laikotarpio pradžios. 
4.1.4. Jeigu Paslaugų teikimo termino pabaiga sutampa su laikotarpiu, kuris nepatenka į Šiltąjį metų laikotarpį, laikoma, kad Paslaugų teikimas laikomas užbaigtu pasibaigus paskutiniam Šiltajam metų laikotarpiui, neviršijant 4.1.1 punkte nustatyto termino. Pasibaigus Šiltajam metų laikotarpiui, kai daugiau Paslaugų teikimo nenumatyta, Tiekėjas vykdo tik techninėje specifikacijoje numatytas užbaigiamąsias pareigas.
4.2. Paslaugų teikimo pabaigos užbaigiamosios pareigos:
4.2.1. Likus ne mažiau kaip 3 mėnesiams iki Paslaugų teikimo pabaigos, pateikti visų nuimamų  konteinerių sąrašą, kuriame turi būti nurodyta: konteinerio identifikacinis numeris; talpa ir tipas; pastatymo vietos adresas ir GPS koordinatės; 
4.2.2. Pateikti Paslaugų teikimo baigiamąją (galutinę) ataskaitą;
4.2.3. Atlikti kitus papildomus darbus, kurie tiesiogiai susiję su Paslaugų užbaigimu, jeigu jie yra numatyti Sutartyje ar papildomai nustatyti Administratoriaus (pvz., konteinerių aikštelių sutvarkymo veiksmai, duomenų perdavimo užtikrinimas iki galutinio atsiskaitymo ir pan.).
4.2.4. Pasibaigus Paslaugų teikimo terminui, bet ne vėliau, kaip per 2 darbo dienas, Tiekėjas įsipareigoja visus pastatytus atliekų surinkimo zonose ir Tiekėjo rezerve esančius 0,24 m³ talpos Žaliųjų atliekų konteinerius perduoti Pirkėjui nuosavybės teise, pagal atskirai sudarytą priėmimo–perdavimo aktą. Nepanaudoti 0,12 m³ konteineriai turi būti grąžinti pasirašius priėmimo–perdavimo aktą tokios pačios būklės, kokios buvo perduoti Tiekėjui, atsižvelgiant į natūralų nusidėvėjimą saugojimo metu. Papildomas atlyginimas Tiekėjui už konteinerių saugojimą, grąžinimą ar perdavimą nėra mokamas. Perduodami ir grąžinami konteineriai Tiekėjo lėšomis pristatomi į Pirkėjo nurodytą vietą, jeigu Pirkėjas nenurodo, kad priėmimas vykdomas konteinerių buvimo vietoje.

5. GALIMOS PASLAUGŲ TEIKIMO RIZIKOS

5.1. Paslaugų teikimo metu galimos rizikos:
5.1.1. teisės aktų ir jų aiškinimo pakeitimai;
5.1.2. mažas individualaus naudojimo Žaliųjų atliekų konteinerių užsakymų skaičius pirmaisiais Paslaugų teikimo metais;
5.1.3. netolygus skirtingų talpų (0,12 m³ ir 0,24 m³) Žaliųjų atliekų konteinerių pasiskirstymas tarp Atliekų turėtojų ir (ar) aptarnaujamų teritorijų;
5.1.4. netolygus Atliekų turėtojų prašymų dėl Žaliųjų atliekų konteinerių pastatymo ir (ar) nuėmimo skaičius, įskaitant galimą masinį konteinerių nuėmimą iki Sutarties termino pabaigos (konteinerių nuėmimas po Sutarties pabaigos nėra šios sąlygos objektas);
5.1.5. galimas, iš anksto nežinomas ir netolygus poreikis keisti Sutarties galiojimo laikotarpiu sugedusių konteinerių kiekis;
5.1.6. skirtingas ištuštinamų Žaliųjų atliekų konteinerių skaičius per visą Paslaugų teikimo laikotarpį;
5.1.7. skirtingas ištuštinamų Žaliųjų atliekų konteinerių užpildymo lygis kiekvieno apvažiavimo metu;
5.1.8. kitų nei žaliųjų atliekų patekimas į 0,12 m3 ir 0,24 m3 Žaliųjų atliekų konteinerius; 
5.1.9. Žaliųjų atliekų konteinerių ir jų aikštelės sutvarkymas 3 metrų atstumu aplink konteinerius tais atvejais, kai dėl trečiųjų asmenų veiksmų (vandalizmo) ar staigių meteorologinių reiškinių atliekos pasklinda už konteinerių ribų, atliekamas konteinerių aptarnavimo (ištuštinimo) metu, surenkant šiuo metu aplink konteinerius pasklidusias Žaliąsias atliekas;
5.1.10. nuolatinis Žaliųjų atliekų, esančių ne didesniu kaip 3 (trijų) metrų atstumu aplink konteinerį, sutvarkymas po netinkamo atliekų išmetimo ir (ar) konteinerių perpildymo, vykdomas konteinerių aptarnavimo (ištuštinimo) metu, jeigu šios atliekos yra pasklidusios ant žemės, patenka į nurodytą zoną ir gali būti surinktos rankiniu būdu, nepriklausomai nuo jų kiekio ar pasiskirstymo.
5.2. Tiekėjas, teikdamas Paslaugas pagal Sutartį, turi atsižvelgti į šiame skyriuje galimas rizikas ir užtikrinti nenutrūkstamą Paslaugų teikimą Šiltuoju metų laikotarpiu, per kiekvienus paslaugų teikimo metus, esant bet kuriai iš šių sąlygų.

6. PASIRUOŠIMAS PASLAUGŲ TEIKIMUI

6.1. Tiekėjui suteikiamas pasiruošimo Paslaugų teikimui terminas, kaip nurodyta 4.1.1 punkte, išskyrus atvejus, kai Administratorius suteikia galimybę koreguoti duomenis ir pratęsia terminą papildomai 5 darbo dienoms kaip numato techninės specifikacijos 6.7 punktas.
6.2. Tiekėjas ne vėliau kaip per 5 darbo dienas nuo Sutarties įsigaliojimo Administratoriui turi pateikti detalų pasirengimo grafiką, kuriame būtų nurodoma:
6.2.1. pasirengimo Paslaugų teikimui reikalingi resursai, veiksmai (priemonės) su tarpiniais terminais, atsakingi asmenys, jų kontaktinė informacija.
6.3. Administratorius išnagrinėja pasirengimo grafiką ir jį patvirtina per 5 darbo dienas, o jeigu yra pastabų dėl pasirengimo Paslaugų teikimui – teikia dėl to pastabas bei pasiūlymus.
6.4. Tiekėjas Administratoriui teikia informaciją (kartą per savaitę) apie pasirengimo grafiko vykdymą, pasirengimo metu iškilusius nesklandumus ir esant poreikiui, koreguoja ar papildo pasirengimo grafiką.
6.5. Pasiruošimo Paslaugų teikimui metu Tiekėjas privalo atlikti šiuos veiksmus:
6.5.1. įsigyti visas (arba trūkstamas) Paslaugų teikimui reikalingas technines priemones bei užtikrinti visus Paslaugų teikimui reikalingus duomenų mainus bei kitus Administratoriaus prašomus duomenis, susijusius su Žaliųjų atliekų tvarkymu;
6.5.2. suderinti su Administratoriumi duomenų perdavimo būdą ir formatą;
6.5.3. sudaryti naujai įsigytų ir pastatytų Žaliųjų atliekų konteinerių aptarnavimo grafiką, užtikrinant Žaliųjų atliekų konteinerių aptarnavimą ne rečiau nei 2 kartus per mėnesį;
6.5.4. Tiekėjas, sudarydamas Žaliųjų atliekų surinkimo ir vežimo maršrutą, privalo vadovautis techninės specifikacijos 7 skyriumi;
6.5.5. pateikti Administratoriui informaciją apie asmenų, kurie bus atsakingi už Paslaugų teikimą, telefonų numerius bei elektroninio pašto adresus;
6.5.6. Tiekėjas privalo Pasiruošimo laikotarpiu sužymėti visus naujai pastatytus Žaliųjų atliekų konteinerius.
6.6. Ne vėliau kaip per 5 darbo dienas nuo pasiruošimo Paslaugų teikimui ataskaitos ir dokumentų, įrodančių 6.2 ir 6.5 punktuose nurodytų veiksmų įvykdymą, pateikimo ir Administratoriui konstatavus, kad Tiekėjas įvykdė techninės specifikacijos 6.2 ir 6.5 punktuose nurodytus veiksmus, Tiekėjas ir Administratorius (toliau – Šalys) pasirašo aktą apie pasiruošimą Paslaugų teikimui. Šalims pasirašius šį aktą, laikoma, kad Paslaugų teikimui pasiruošta tinkamai.
6.7. Tiekėjui Administratoriaus sprendimu gali būti suteikiamas ne ilgesnis kaip 5 darbo dienų laikotarpis pasiruošimo Paslaugų teikimui ataskaitos turinio koregavimui, turinyje fiksuotų neatitikimų ištaisymui.
6.8. Tiekėjas turi pradėti teikti Paslaugas visa apimtimi, kai Šalys pasirašo Paslaugų teikimo pasirengimo aktą. Jei Paslaugų teikimo pasirengimo aktas pasirašomas ne Šiltojo metų laikotarpiu, Tiekėjas laikomas pasirengusiu teikti Paslaugas, tačiau faktinis Paslaugų vykdymas pradedamas tik nuo artimiausio Šiltojo metų laikotarpio pradžios, kaip numatyta techninės specifikacijos 4.1.3 punkte.
6.9. Pasiruošimo Paslaugų teikimui laikotarpiu Tiekėjas privalo įsigyti Paslaugų teikimo būtina 0,24 m³ talpos Žaliųjų atliekų konteinerių ir iš Pirkėjo priimti visus 3000 vnt. 0,12 m³ talpos Žaliųjų atliekų konteinerius. Tiekėjas pagal Administratoriaus nurodymus ir faktinį Atliekų turėtojų poreikį išdalina ir pastato šiuos konteinerius Atliekų turėtojams, o neišdalintus konteinerius privalo saugoti savo lėšomis, užtikrindamas jų tinkamą techninę ir vizualinę būklę.

7. ŽALIŲJŲ ATLIEKŲ SURINKIMAS IR VEŽIMAS

7.1. Žaliųjų atliekų surinkimo ir vežimo paslaugos turi būti teikiamos visose aptarnaujamose teritorijose.
7.2. Tiekėjas per Pasiruošimo Paslaugų teikimui laikotarpį, kuris negali būti ilgesnis kaip 2 (du) mėnesiai nuo Sutarties įsigaliojimo dienos ir turi pasibaigti ne vėliau kaip iki Paslaugų teikimo pradžios, privalo pagal nustatytą faktinį poreikį pastatyti 0,12 m³ ir 0,24 m³ Žaliųjų atliekų konteinerius ir parengti atliekų surinkimo grafikus. Šių veiklų tinkamas įvykdymas yra būtina sąlyga Pasiruošimo laikotarpio užbaigimui ir akto dėl pasirengimo Paslaugų teikimui pasirašymui.
7.3.  Tiekėjas, nustatęs, kad naudojamuose 0,12 m3 ir 0,24 m3  Žaliųjų atliekų konteineriuose  yra neleistinų atliekų, privalo užklijuoti pranešimą, kuriame nurodoma: įspėjimas Atliekų turėtojui dėl Savivaldybės atliekų tvarkymo taisyklių reikalavimų nesilaikymo; Tiekėjo, fiksavusio pažeidimą, pavadinimas ir kontaktiniai duomenys; informacija apie atliekų rūšiavimo tvarką; įpareigojimas pašalinti iš konteinerio neleistinas atliekas; bei informacija, kad konteineris bus ištuštintas kitą, grafike nurodytą surinkimo dieną.
Tokiu atveju Tiekėjas turi teisę konteinerio neištuštinti arba, jį ištuštinęs, palikti neleistinas atliekas konteineryje. 
7.4. Tiekėjas Žaliųjų atliekų surinkimo ir vežimo maršrutus turi formuoti taip, kad naujai ir papildomai pastatyti Žaliųjų atliekų konteineriai būtų aptarnaujami ne rečiau nei 2 kartus per mėnesį.
7.5. Kai identifikuojamas naujas atliekų turėtojas arba yra kitos svarbios priežastys,  atliekų surinkimo grafikas Administratoriaus nurodymu patikslinamas ne vėliau kaip per 2 (dvi) darbo dienas nuo šių aplinkybių paaiškėjimo. Tiekėjas visais atvejais privalo vadovautis Žaliųjų atliekų ištuštinimo periodiškumo reikalavimais, numatytais techninės specifikacijos 7.4 punkte.
7.6. Tiekėjas gali rinkti atliekas darbo dienomis nuo 7 val. iki 22 val. (savaitgaliais ir švenčių dienomis nuo 9 val. iki 22 val.) tik tokiais būdais, kurie nekelia triukšmo, trikdančio asmenų ramybę, poilsį ar darbą. Šis reikalavimas netaikomas Vilniaus miesto bendrajame plane nustatytose verslo, gamybos ir pramonės teritorijose. Tiekėjas, teikdamas Paslaugas, privalo laikytis atliekų tvarkymą, triukšmo prevenciją viešosiose vietose reglamentuojančių ir kitų teisės aktų reikalavimų.
7.7. Tiekėjas privalo konteinerių ištuštinimo metu surinkti išsibarsčiusias Žaliąsias atliekas ir palikti švarią konteinerių stovėjimo vietą, laikydamasis techninės specifikacijos 5.1.8 ir 5.1.9 punktuose nustatytų reikalavimų.
7.8. Administratoriaus sprendimu konteinerių skaičius ir stovėjimo vietos gali būti keičiamos, papildomos. Apie tokį sprendimą Tiekėjui pranešama raštu ne vėliau kaip prieš 1 (vieną) mėnesį, nurodant konteinerio(-ių) pastatymo ar stovėjimo vietą(-as), terminą, iki kada konteineris(-iai) turi būti pastatytas(-i) ar nuimtas(-i), ir kitą aktualią informaciją.
7.9. Jei Tiekėjas dėl objektyvių aplinkybių (pvz. užstatytas privažiavimas automobiliais, nepravažiuojamas kelias, infrastruktūros darbai, uždaryti vartai, nepakelti užtvarai ir pan.), kurios nuo Tiekėjo nepriklauso, negali ištuštinti konteinerių pagal suderintą maršrutą arba grafike nustatytą dieną, Tiekėjo personalas privalo fiksuoti tokį atvejį ir pateikti informaciją Administratoriui suderintais informavimo būdais, nurodant priežastį ir realiame laike įkeliant tai patvirtinančias fotofiksacijas su data ir laiku.
7.10. Jeigu Tiekėjas dėl savo kaltės neištuštino konteinerio ir jis dėl to buvo perpildytas, Tiekėjui taikomos Sutartyje nustatytos sankcijos. Toks perpildytas konteineris, nepriklausomai nuo paskirtų sankcijų, turi būti ištuštintas ne vėliau kaip per 24 (dvidešimt keturias) val., 7.6 punkte nurodytu leidžiamu metu po perpildymo atliekomis fakto nustatymo ir Tiekėjo informavimo apie tai.
7.11. Jeigu Žaliųjų atliekų konteinerio perpildymo faktas bus užfiksuotas fotofiksacija, kuri bus pateikta į Administratoriaus informacinę sistemą ir antras pakėlimas bus perduotas į sistemą, tai už antrą pakėlimą Tiekėjui bus apmokama.
7.12. Tiekėjui neištuštinus konteinerio patvirtintame grafike nurodytą dieną dėl užstatyto privažiavimo, vykdomų infrastruktūros darbų, nepravažiuojamo kelio, uždarytų vartų, konteineris privalo būti ištuštintas ne vėliau kaip per 48 (keturiasdešimt aštuonias) valandas nuo grafike nurodytos dienos pabaigos. Nesant galimybės konteinerį ištuštinti per nurodytą laiką apie tai yra informuojamas Administratorius ir su juo yra derinama konteinerio ištuštinimo diena.
7.13. Tiekėjas įsipareigoja ne vėliau kaip per 24 (dvidešimt keturias) val. nuo Administratoriaus nurodymo ištuštinti Žaliųjų atliekų konteinerį ir sutvarkyti aplinką, laikydamasis techninės specifikacijos 5.1.9 ir 5.1.10 punktuose nustatytų reikalavimų. 
7.14. Tiekėjas turi teisę teikti pasiūlymus Administratoriui dėl Žaliųjų atliekų konteinerių pastatymo vietų parinkimo ar pakeitimo.
7.15. Transportavimo metu surinktos Žaliosios atliekos negali būti maišomos su kitų rūšių atliekomis. Tiekėjui draudžiama Žaliąsias atliekas maišyti su kitomis Savivaldybės teritorijose surinktomis atliekomis. Už šiuos pažeidimus yra taikomos Sutartyje numatytos pasekmės.
7.16. Tais atvejais, kai Tiekėjo pristatytose į NVDK aikštelę Žaliosiose atliekose nustatomos netinkamos ar neleistinos atliekos, Tiekėjas privalo savo lėšomis jas surinkti ir išvežti ne vėliau kaip per 24 (dvidešimt keturias) valandas nuo pranešimo apie šį faktą gavimo iš NVDK aikštelės ar Administratoriaus. 
7.17. Tiekėjas teikdamas Paslaugas privalo laikytis visų galiojančių Kelių eismo taisyklių. Surenkant Žaliąsias atliekas draudžiama naudoti transporto priemonėms neskirtus takus ar šaligatvius. Konteinerių pastatymo ar jų ištuštinimo metu Tiekėjas privalo elgtis atsargiai ir užtikrinti, kad konteineriai nebūtų sugadinti.
7.18. Tiekėjas privalo registruoti ir nagrinėti Atliekų turėtojo žodžiu (tiesiogiai arba telefonu) arba raštu (paštu, elektroniniu paštu, per E. pristatymo sistemą ar kitomis elektroninio ryšio priemonėmis) pateiktą Kreipimąsi, nepriklausomai nuo to, ar Kreipimasis buvo pateiktas tiesiogiai Tiekėjui, ar persiųstas Administratoriaus ar Pirkėjo, šia tvarka:
7.18.1. Registruojant Kreipimąsi turi būti fiksuojami šie duomenys: Atliekų turėtojo vardas, pavardė (ar juridinio asmens pavadinimas); kontaktiniai duomenys; Kreipimosi gavimo data ir gavimo būdas; Kreipimosi esmė (nurodomos aplinkybės, dėl kurių kreipiamasi, pvz., prašoma atlikti veiksmus, susijusius su Paslaugų teikimu, informuojama apie Paslaugų neteikimą ar netinkamą teikimą); Žaliųjų atliekų konteinerio identifikacinis numeris;
7.18.2. Atliekų turėtojo Kreipimasis turi būti išnagrinėtas, o atsakymas pateiktas ne vėliau kaip per 3 (tris) darbo dienas nuo Kreipimosi gavimo dienos, jeigu techninėje specifikacijoje ar Sutartyje nenustatyti kiti terminai atskiriems veiksmams atlikti. Į Kreipimąsi atsakoma tuo pačiu būdu, kuriuo jis buvo pateiktas, jeigu Atliekų turėtojas nenurodo kitaip.
7.18.3. Jeigu Atliekų turėtojo Kreipimasis buvo pateiktas Administratoriui, Administratorius jį perduoda Tiekėjui elektroniniu paštu, telefonu ar kitu suderintu būdu kartu pateikdamas visą su Kreipimusi susijusią informaciją.
7.18.4. Tiekėjas privalo ne vėliau kaip per 2 (dvi) darbo dienas nuo Kreipimosi gavimo dienos imtis veiksmų Atliekų turėtojo Kreipimesi nurodytiems klausimams, susijusiems su Paslaugų teikimu, išspręsti, jeigu techninėje specifikacijoje nenumatyti trumpesni terminai;
        7.18.5. Administratorius, gavęs iš atliekų turėtojo informaciją apie nesuteiktą Paslaugą arba pagal skelbiamą grafiką neaptarnautą konteinerį, el. paštu ar kitu suderintu būdu turi informuoti apie tai Tiekėją. Administratorius turi teisę faktinę situaciją patikrinti vietoje. Tiekėjui neišsprendus Atliekų turėtojo Kreipimesi nurodytos problemos per techninėje specifikacijoje nurodytą terminą, Administratorius turi teisę fiksuoti pažeidimo atvejį ir taikyti baudą pagal Sutartį.
7.18.6. Tiekėjas neteikia informacijos vietinės rinkliavos mokėjimo, Atliekų turėtojų registravimo ar kitais Administratoriaus kompetencijai priskirtais klausimais. Tokie Atliekų turėtojų žodiniai ar rašytiniai Kreipimaisi Tiekėjo turi būti nedelsiant persiunčiami nagrinėti Administratoriui.
7.18.7. Teikiant atsakymus į Atliekų turėtojų Kreipimus, Tiekėjas privalo nurodyti atsakymo apskundimo tvarką. Tiekėjo atsakymai gali būti skundžiami Administratoriui.
7.18.8. Gavus Atliekų turėtojo skundą dėl netinkamai išnagrinėto Kreipimosi, Tiekėjas privalo ne vėliau kaip per 3 (tris) darbo dienas pateikti Administratoriui visą Kreipimosi nagrinėjimui būtiną informaciją bei paaiškinimus dėl priimtų sprendimų. Administratorius, įvertinęs pateiktą informaciją, priima sprendimą ir imasi veiksmų savo kompetencijos ribose.
7.18.9. Informacija apie gautus ir išnagrinėtus Atliekų turėtojų Kreipimus teikiama Administratoriui kartu su Paslaugų teikimo mėnesine ataskaita, kaip nustatyta techninėje specifikacijoje.

8. TRANSPORTO PRIEMONĖS ŽALIOSIOMS ATLIEKOMS SURINKTI IR VEŽTI

8.1. Tiekėjas teikia Paslaugas naudodamasis savo transporto priemonėmis (priklausančiomis Tiekėjui nuosavybės teise arba valdomomis kitais teisiniais pagrindais). 
8.2. Jei Tiekėjas savo pasiūlyme nurodė, kad Žaliųjų atliekų surinkimo ir vežimo paslaugas įsipareigoja teikti tik suslėgtomis gamtinėmis dujomis (CNG) ir (ar) biometanu, ir (ar) biodujomis, ir (ar) elektra varomomis atliekų surinkimo transporto priemonėmis (toliau – ECO transporto priemonės), jas pradedant naudoti teikiant paslaugas ne vėliau kaip per 15  mėnesių nuo Sutarties įsigaliojimo dienos, jis Paslaugų teikimui privalės naudoti tik ECO transporto priemones.  ECO transporto priemonės (išskyrus elektra varomas transporto priemones), turi atitikti  Techninės specifikacijos 8.2.1,  8.2.3. ir 8.3 punktuose  nustatytus reikalavimus. Elektra varomos transporto priemonės turi atitikti  8.2.1 ir 8.3 punktuose nustatytus reikalavimus (8.2.2 ir 8.2.3 papunkčių reikalavimai joms netaikomi). Jei Tiekėjas savo pasiūlyme neįsipareigojo Paslaugų teikimui naudoti ECO transporto priemones, Paslaugų teikimui naudojamos transporto priemonės turi atitikti šiuos minimalius reikalavimus (išskyrus 8.2.3 papunkčio reikalavimą): 
8.2.1. energijos vartojimo efektyvumo ir aplinkos apsaugos reikalavimus pagal Lietuvos Respublikos susisiekimo ministro 2011 m. vasario 21 d. įsakymą Nr. 3-100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ su vėlesniais pakeitimais, arba kitą lygiavertį dokumentą; 
8.2.2. turi atitikti ne žemesnį kaip Euro 6 emisijos standartą (arba lygiavertis) arba ekologiškesnių ir ekonomiškesnių variklių oro taršos ribinius reikalavimus pagal 2007 m. birželio 20 d. Europos Parlamento ir Tarybos reglamentą (EB) Nr. 715/2007 ir vėlesnius pakeitimus arba kitą lygiavertį dokumentą.
8.2.3. turi turėti triukšmo PIEK standartą „Quiet truck“ arba lygiavertį standartą.
8.3. Visos transporto priemonės turi atitikti šiuos reikalavimus:
8.3.1. transporto priemonės turi atitikti Lietuvos Respublikoje galiojančius techninius reikalavimus, turi būti techniškai tvarkingos ir apdraustos privalomuoju civilinės atsakomybės draudimu; 
8.3.2.  transporto priemonės, kuria bus vykdomas konteinerio ištuštinimas, kėbulas privalo būti uždaras ir švarus;
8.3.3.  transporto priemonė, kuria bus vykdomas konteinerio ištuštinimas, privalo užtikrinti, kad iš jos kėbulo neišsilietų skysčiai.
8.3.4.  visose transporto priemonėse, kuriomis surenkamos ir transportuojamos atliekos, privalo būti sumontuotos geolokacijos sistemos, užtikrinančios duomenų perdavimą realiu laiku Administratoriui; 
8.3.5. ant kiekvienos transporto priemonės turi būti uždėtas Tiekėjo logotipas. 
8.4. Ne vėliau, kaip per 15 mėnesių nuo Sutarties įsigaliojimo dienos, Tiekėjas  turi pateikti atitiktį įrodančius dokumentus, pagrindžiančius naudojamų transporto priemonių degalų rūšį ir atitiktį nustatytam emisijos standartui (ne žemesniam kaip Euro 6 (arba lygiavertis) arba faktą, kad transporto priemonės varomos elektra ir (ar) suslėgtomis gamtinėmis dujomis (CNG) ir (ar) biometanu ir (ar) biodujomis.
8.5. Tiekėjas turi užtikrinti, kad sugedus bet kuriai transporto priemonei, ji ne vėliau kaip kitą dieną būtų pakeista kita transporto priemone, atitinkančia techninės specifikacijos reikalavimus.

9. ŽALIŲJŲ ATLIEKŲ SURINKIMO KONTEINERIAI 

9.1. Paslaugų teikimui Tiekėjas naudoja 0,12 m3 Žaliųjų atliekų konteinerius, kurie jam suteikiami Pirkėjo, ir  0,24 m3 Žaliųjų atliekų  konteinerius, kuriuos Tiekėjas privalės įsigyti savo lėšomis.
9.2. Žaliųjų atliekų konteineris skirtas atskiram Žaliųjų atliekų surinkimui iš Atliekų turėtojų, siekiant užtikrinti maksimalų atliekų rūšiavimą bei tvarkymą. 
9.3. Žaliųjų atliekų konteinerių bendrieji reikalavimai nurodyti šios techninės specifikacijos 1 priede.
9.4. Žaliųjų atliekų konteineriai statomi Šiltuoju metų laikotarpiu. Administratoriui gavus naujo Atliekų turėtojo prašymą el. paštu ar telefonu, Administratorius suformuoja užsakymą Tiekėjui per informacinę sistemą (ASMLIS). Užsakytas konteineris Tiekėjo turi būti pastatomas ne vėliau kaip per 5 (penkias) darbo dienas nuo suformuoto užsakymo gavimo dienos. Atliekų turėtojui pateikus prašymą nutraukti Žaliųjų atliekų surinkimo paslaugą, konteineris turi būti Tiekėjo nuimamas tik Šiltojo metų laikotarpio metu, ir ne vėliau kaip per 5 (penkias) darbo dienas nuo Administratoriaus nurodymo pateikimo Tiekėjui per Administratoriaus informacinę sistemą. 
9.5. Tiekėjas privalo užtikrinti, kad Vilniaus miesto savivaldybės teritorijoje naudojami ir aptarnaujami Žaliųjų atliekų konteineriai Paslaugų teikimo metu būtų techniškai ir vizualiai tvarkingi, t. y. neturi defektų, trukdančių jų naudojimui pagal paskirtį, įskaitant: skilusį arba dingusį dangtį, neveikiančią dangčio atidarymo sistemą, sugadintus ratukus, deformuotą formą, aplaužytas sieneles ar įtrūkimus/skylių dugne ar sienelėse ir pan. Prarasti ar nepataisomai sugadinti, susidėvėję ar remonto bei atnaujinimo reikalaujantys Žaliųjų atliekų konteineriai turi būti keičiami naujais arba naudotais geros techninės ir estetinės būklės Žaliaisiais atliekų konteineriais pagal Administratoriaus nurodymą per 3 darbo dienas. 0,12 m³ talpos konteineriai keičiami iš Pirkėjo rezervo, o 0,24 m³ talpos konteineriai – iš Tiekėjo rezervo.
9.6. Ant visų Paslaugų teikimui naudojamų konteinerių turi būti pritvirtinti, užklijuoti, suderinti su Administratoriumi Tiekėjo informaciniai lipdukai, konteinerių identifikaciniai numeriai. 
9.7. Tiekėjas privalo pakeisti Žaliųjų atliekų konteinerio informacinį lipduką per 5 (penkias) darbo dienas, jei šis yra sugadintas, neįskaitomas, apipaišytas.
9.8. Tiekėjas privalo pakeisti Žaliųjų atliekų konteinerio identifikacinį numerį per 5 (penkias) darbo dienas, jei jis yra neįskaitomas, apipaišytas, iš dalies nuplėštas. 
9.9. Nustačius, kad Žaliųjų atliekų konteineris sugadintas, techniškai netvarkingas arba netinkamas naudoti Tiekėjas privalo nedelsiant informuoti Administratorių.

10. TIEKĖJAS IR JO KOMANDA

10.1. Tiekėjo komandą sudaro Tiekėjo ir (ar) Sutartyje nurodytų subtiekėjų darbuotojai (toliau – Tiekėjo darbuotojai), už kurių elgesį darbo metu Tiekėjas atsako visą Paslaugų teikimo laikotarpį;.
10.2. Tiekėjo darbuotojai, vykdantys Žaliųjų atliekų surinkimo paslaugas ir bendraujantys su gyventojais ar Administratoriumi, turi mokėti lietuvių kalbą tokiu lygiu, kuris užtikrina sklandų bendravimą, bet ne žemesnį, nei reikalauja teisės aktai. Jei Paslaugas teikia keli darbuotojai kartu, pakanka, kad bent vienas iš jų mokėtų lietuvių kalbą, jeigu teisės aktai nenumato griežtesnio reikalavimo.
10.3. Tiekėjo darbuotojai privalo laikytis elgesio ir higienos normų, dėvėti vienodas uniformas, ant kurių turi būti pažymėtas Tiekėjo pavadinimas. Tiekėjas iki pasiruošimo paslaugų teikimui termino pabaigos turi informuoti Administratorių apie numatomas dėvėti uniformas bei jų žymėjimą.
10.4. Transporto priemonių vairuotojai turi laikytis kelių eismo taisyklių ir nuostatų.
10.5. Tiekėjas turi pasirūpinti, kad visai Tiekėjo komandai, o vėliau ir visiems Paslaugų teikime dalyvaujantiems darbuotojams iki Paslaugų teikimo pradžios būtų suteiktos instrukcijos apie Paslaugų teikimo sąlygas. Instrukcijoje turi būti pateikta mažiausiai ši informacija:
10.5.1. galiojančios Savivaldybės atliekų tvarkymo taisyklės;
10.5.2. Žaliųjų atliekų surinkimo maršrutai, konteinerių išdėstymo vietos, grafikai;
10.5.3. darbų saugos taisyklės.
11. IDENTIFIKAVIMO ĮRANGOS IR PROGRAMINĖS ĮRANGOS SPECIFIKAVIMAS
11.1. Tiekėjo įsigyta ir naudojama konteinerių identifikavimo sistema automatinio mobilaus duomenų perdavimo pagrindu, turi susidėti iš:
11.1.1. ant konteinerio esančio RFID žymeklio;
11.1.2. GPS jutiklio, leidžiančio nustatyti transporto priemonės padėtį bei konteinerio (-ių)   ištuštinimo vietą;
11.1.3. GSM modemo (ar kito duomenų perdavimo įrenginio) skirto perduoti duomenis į GSM tinklus iš konteinerių žymeklių skaitytuvų, leidžiančių užfiksuoti konteinerių ištuštinimo / neištuštinimo faktą;
11.1.4. kitos Paslaugų užtikrinimui reikalingos įrangos.
11.2. Tiekėjo įsigyta ir naudojama konteinerių identifikavimo sistema privalo realiu laiku užtikrinti šių duomenų perdavimą: 
11.2.1.identifikuoto konteinerio ištuštinimo faktas:
11.2.1.1. Tiekėjo pavadinimas;
11.2.1.2. Savivaldybės aptarnaujamos teritorijos pavadinimas;
11.2.1.3. maršruto ID;
11.2.1.4. konteinerio pakėlimo data ir laikas;
11.2.1.5  konteinerio duomenys (pvz.: tūris, tipas ir pan.);
11.2.1.6 atliekų rūšis – Žaliosios atliekos;
11.2.1.6.  atliekų surinkimo transporto priemonės valstybinis numeris;
11.2.1.7. konteinerio identifikacinis numeris;
11.2.1.8. RFID numeris;
11.2.1.9. konteinerio ištuštinimo koordinatė pagal GPS;
11.2.1.10. GPS antenos ir RFID antenos ID numeris;
11.2.1.11. nuotrauka su data ir laiku: šalia konteinerio paliktų didelių gabaritų atliekų, buityje susidarančių pavojingų, buityje susidarančių statybinių ar tekstilės atliekų faktas, konteinerio perpildymo faktas; 
11.2.2. identifikuoto konteinerio neištuštinimo priežastis:
11.2.2.1. Tiekėjo pavadinimas;
11.2.2.2. Savivaldybės aptarnaujamos teritorijos pavadinimas;
11.2.2.3  maršruto ID;
11.2.2.4.  atliekų rūšis – Žaliosios  atliekos;
11.2.2.5. konteinerio duomenys(pvz.: tūris, tipas ir pan.);
11.2.2.6. atliekų surinkimo transporto priemonės valstybinis numeris;
11.2.2.7. konteinerio identifikacinis numeris;
11.2.2.8. RFID numeris;
11.2.2.9. konteinerio neištuštinimo data ir laikas;
11.2.2.10. konteinerio neištuštinimo koordinatės pagal GPS;
11.2.2.11. GPS antenos ir RFID antenos ID numeris;
11.2.2.12. konteinerio neištuštinimo priežastis: netinkamas naudoti konteineris, konteineris užpildytas netinkamomis atliekomis, užstatyta automobiliais, uždaryti užtvarai / konteinerinės patalpos, nepravažiuojamas kelias, vykdomi infrastruktūros darbai, konteineris neišstumtas, tuščias konteineris, atliekų surinkimo transporto priemonės gedimas;
11.2.2.13. konteinerio ir (arba) jo neaptarnavimo priežasties nuotrauka su data ir laiku.
11.2.3. konteinerių pastatymas ir keitimas:
11.2.3.1. konteinerio objekto struktūrinis adresas:
11.2.3.1.1. Savivaldybės atliekų tvarkymo zona;
11.2.3.1.2. Seniūnija;
11.2.3.1.3. Vietovė; 
11.2.3.1.4. Gatvė;
11.2.3.1.5. namo Nr.;
11.2.3.1.6. konteinerio identifikacinis numeris;
11.2.3.1.7. RFID numeris;
11.2.3.1.8. konteinerio tipas pagal: naudojimo paskirtį, įrengimo tipą, spalvą, talpą ir nuosavybę;
11.2.3.1.9. konteinerio pastatymo vietos koordinatės pagal GPS;
11.2.3.1.10. pastatymo požymis: pastatyta, pakeista, nuimta, grąžinta, paskirta pastatyti, grąžinta po remonto ir kt.;
11.2.3.1.11 pastatymo, pakeitimo, nuėmimo, sugrąžinimo po remonto data;
11.2.3.1.12. konteinerių aptarnavimo tvarkaraštis.
11.2.4. atliekų surinkimo transporto priemonės maršruto duomenys:
11.2.4.1. surinkėjo pavadinimas;
11.2.4.2.transporto priemonės valstybinis numeris;
11.2.4.3. maršruto ID;
11.2.4.4. maršruto data;
11.2.4.5. maršruto pradžios ir pabaigos laikas;
11.2.4.6. maršruto pradžios ir pabaigos koordinatės;
11.2.4.7.maršruto pradžios ir pabaigos kilometrų skaičius;
11.2.4.8. koordinatė pagal GPS;
11.2.4.9. maršruto būsena: pradėtas, baigtas, pakeistas;
11.2.4.10. maršruto koordinatorius;
11.2.4.11. atliekų surinkimo transporto priemonės vairuotojas.
11.3. Tiekėjo perduodami duomenys turi turėti SHA-256  arba lygiaverčio įrašo žymėjimą unikaliu identifikatoriumi, užtikrinančiu perduodamų duomenų auditą. Tiekėjas privalo suderinti visus unikalius identifikatorius su Administratoriumi.
11.4. Atsakomybė už automatinio duomenų perdavimo ir konteinerių identifikavimo sistemos veikimą tenka Tiekėjui. Jei dėl Tiekėjo veiksmų, neveikimo ar netinkamo veikimo atsiranda gedimai bei duomenų užlaikymas, kaltu bus laikomas Tiekėjas. Jeigu konteinerių identifikavimo sistema neveikia ar duomenys nepriimami dėl Administratoriaus kaltės, Tiekėjui sankcijos netaikomos. 
11.5. Konteinerių  identifikavimo sistema turi atitikti standarto LST EN 14803:2020 „Atliekų kiekio identifikavimas ir (arba) nustatymas“ (arba lygiavertis) reikalavimus.
11.6. Konteinerio žymeklio vieta ir Tiekėjo pasirinktas konteinerio žymeklio dažnis parenkami atsižvelgiant į kėlimo įtaiso poziciją, konteinerio tipą ir derinami su Administratoriumi.
11.7. Nukritęs, neaktyvus, netinkamas naudoti konteinerio žymeklis turi būti pritvirtintas ar pakeistas, aktyviu, tinkamu naudoti, ne vėliau kaip per 3 (tris) kalendorines dienas nuo tokių aplinkybių paaiškėjimo dienos. Tiekėjas atsakingas už šių žymeklių keitimą pagal poreikį. Jei konteinerio žymeklis yra sugadinamas, įvykis turi būti užfiksuojamas ir Tiekėjo sąskaita pritvirtinamas naujas konteinerio žymeklis, išlaikant buvusį konteinerio identifikacinį numerį.
11.8. Konteinerių žymekliai privalo būti susieti su šiais duomenimis:
11.8.1. Konteinerio objekto adresas (Savivaldybė, Savivaldybės atliekų tvarkymo zona, seniūnija, vietovė, gatvė, namo numeris, koordinatės);
11.8.2. konteinerio pastatymo data (diena, mėnuo, metai); 
11.8.3. konteinerio identifikacinis numeris;
11.8.4. konteinerio tipas pagal: prieinamumą naudoti, naudojimo paskirtį, įrengimo tipą, medžiagą, spalvą, talpą ir nuosavybę;
11.8.5. surenkamų atliekų pavadinimas – Žaliosios atliekos.
11.9. Techninės specifikacijos 11.2. punkte nurodyti duomenys teikiami Administratoriui realiu laiku, kai tik atsiranda informacija apie Žaliųjų atliekų konteinerių ištuštinimo / neištuštinimo faktą ar Žaliųjų atliekų konteinerių pastatymo / nuėmimo faktą bei kartu su teikiama Paslaugų teikimo mėnesio ataskaita. Administratoriui realiu laiku pateikti duomenys laikomi teisingais ir keičiami gali būti tik esant Administratoriaus sprendimui.
11.10. Visos kitos neįvardintos bet reikalingos integracijos ir konfigūracijos turi būti įgyvendintos Tiekėjo sąskaita ir suderintos su Administratoriaus informacine sistema.
12. DUOMENŲ PERDAVIMO Į ADMINISTRATORIAUS DUOMENŲ BAZES SPECIFIKAVIMAS IR FORMATŲ APRAŠYMAS
12.1. Duomenys iš atliekų surinkimo transporto priemonės yra perkeliami automatinio mobilaus duomenų perdavimo pagrindu į Tiekėjo serverį. Visi duomenys, užfiksuoti atliekų surinkimo transporto priemonėje esančioje programinėje įrangoje, turi būti saugomi ir perkelti į Tiekėjo konteinerių identifikavimo sistemą, kuri yra Tiekėjo nuosavybė. Turi būti išlaikytas duomenų nekintamumas, t. y. duomenys perdavimo metu negali būti pakeisti.
12.2. Teikiamų Paslaugų kontrolės vykdymui, Tiekėjas privalo suteikti Administratoriui neatlygintinai žiniatinklio paslaugas (angl. web service). 
12.3. Duomenų mainų specifikacija pateikiama techninės specifikacijos Priede Nr. 3. Paslaugų teikimo laikotarpiu duomenų mainų specifikacijos gali būti koreguojamos derinant tarp Administratoriaus ir Tiekėjo. 
12.4. Per informacinę sistemą turi būti pateikiami šie duomenys apie konteinerių    pastatymą, keitimą ir nuėmimą:
12.4.1. konteinerio identifikacinis numeris;
12.4.2. konteinerio prieinamumas naudoti, naudojimo paskirtis, įrengimo tipas, medžiaga, spalva, talpa ir nuosavybė;
12.4.3. konteinerio pastatymo vietos koordinatės;
12.4.4. konteinerio pastatymo vietos struktūrinis adresas (Savivaldybės atliekų surinkimo ir tvarkymo zona, seniūnija, vietovė, gatvė, namo Nr.), koordinatės;
12.4.5. pastatymo požymis – pastatyta, pakeista, nuimta, paskirta pastatyti, sugrąžinta po remonto ir kt.;
12.4.6. pastatymo, pakeitimo, nuėmimo, sugrąžinimo po remonto data; 
12.4.7. surenkamų atliekų rūšis;
12.4.8. kita su Administratoriumi suderinta informacija.
12.5. Tiekėjas privalo pateikti duomenis realiu laiku apie konteinerių  ištuštinamą ar neištuštinimą į Administratoriaus informacinę sistemą. Turi būti pateikiami šie duomenys:
12.5.1. transporto priemonės valstybinis numeris;
12.5.2. konteinerio identifikacinis numeris;
12.5.3. konteinerio pakėlimo ir ištuštinimo / neištuštinimo data ir laikas;
12.5.4. konteinerio ištuštinimo / neištuštinimo vietos struktūrinis adresas (Savivaldybės atliekų surinkimo ir tvarkymo zona, seniūnija, vietovė, gatvė, namo Nr.) gali būti nustatomas pagal vietos koordinatę;
12.5.5. konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis.). Registruojama tik tuo atveju, jei toks atvejis atsitinka;
12.5.6. konteinerio perpildymo faktas;
12.5.7. kita Administratoriaus nurodyta informacija.
12.6. Techninės specifikacijos 12.4 ir 12.5 punktuose nurodyti duomenys teikiami į Administratoriaus informacinę sistemą realiu laiku, kai tik atsiranda informacija apie Žaliųjų atliekų konteinerių ištuštinimo faktą ar Žaliųjų atliekų konteinerių priskyrimo pasikeitimą bei kartu su teikiama Paslaugų teikimo mėnesio ataskaita.
12.7. Tiekėjo konteinerių identifikavimo programinėje įrangoje privalo būti galimybė nufotografuotus konteinerių naudojimo ne pagal jiems nustatytą paskirtį, netuštinimo, netvarkingų aikštelių ar kitų pažeidimų atvejus perduoti į Administratoriaus informacines sistemas.
12.8. Tiekėjo konteinerių identifikavimo sistemos neveikimas dėl Tiekėjo kaltės (netinkamo šios sistemos administravimo, nepriežiūros ir savalaikio neatnaujinimo) yra laikoma Sutarties sąlygų pažeidimu, kurio atsiradimo atveju Tiekėjui gali būti taikomos sankcijos bei neapmokama už konteinerių identifikavimo sistemoje neužfiksuotas suteiktų Paslaugų apimtis.
12.9. Tiekėjo automatinio duomenų perdavimo sistemos ar duomenų perdavimo būdo į Administratoriaus sistemą nesukūrimas, netinkamas turimos sistemos administravimas, arba su Paslaugos teikimu susijusių duomenų praradimas dėl Tiekėjo kaltės,  laikomas Sutarties esminiu pažeidimu.
12.10. Tiekėjas identifikuotus konteinerius turi priskirti atliekų susidarymo vietai (objekto adresui). Atliekų susidarymo vietai priskirtų konteinerių  sąrašas turi būti perduodamas į Administratoriaus informacinę sistemą. Naujų konteinerių  priskyrimo atliekų susidarymo vietai duomenys, bei jų pasikeitimai turi būti perduodami nuolat užtikrinant, jog konteinerių  ištuštinimo metu jie jau būtų perduoti į Administratoriaus informacinę sistemą.
12.11. Atsakomybė dėl GPRS duomenų perdavimo ir GPRS sistemos veikimą transporto priemonėse atsakingas Tiekėjas. Dėl atsiradusių gedimų bei duomenų užlaikymo dėl Tiekėjo kaltės, kaltu bus laikomas Tiekėjas, jei pastarasis neįrodo, jog konteinerių identifikavimo sistema neveikia dėl Force Majeure aplinkybių.
12.12. Tiekėjas duomenų perdavimui turi naudoti šifruotą, su Administratoriumi suderintą duomenų perdavimo ryšį, atitinkantį Lietuvos Respublikos kibernetinio saugumo įstatymo reikalavimus.

13. NETESYBŲ SISTEMA

13.1. Netesybos yra skiriamos už netinkamai teikiamas arba neteikiamas Paslaugas. Tiekėjui, nevykdančiam sutartinių įsipareigojimų arba netinkamai vykdančiam sutartinius įsipareigojimus, skiriama atitinkamo dydžio bauda, numatyta Sutartyje.
13.2. Administratorius turi teisę atlikti nuolatinius bei neplanuotus Paslaugų teikimo patikrinimus (toliau – Kontrolinis patikrinimas). Kontrolinius patikrinimus atlieka Administratoriaus paskirti asmenys. Kontrolinius patikrinimus jie gali atlikti savo nuožiūra pasirinktu laiku ir dažnumu.
13.3. Kontrolinio patikrinimo metu, ar išanalizavus gautą informaciją ar ataskaitų duomenis ir nustačius, kad Tiekėjas nesuteikė ar netinkamai teikė Paslaugas, jam gali būti skiriama atitinkamo dydžio bauda, numatyta Sutartyje.
13.4. Atvejai, kada ištuštinus iš konteinerio Žaliąsias atliekas, duomenys apie ištuštinimą nepateikiami (arba pateikiami neteisingi) Administratoriui, bus traktuojami kaip netinkamos arba nesuteiktos Paslaugos.
13.5. Informacija apie nustatytus pažeidimus, t. y. pažeidimo data, vieta, pažeidimo pobūdis Tiekėjui pateikiama el. paštu per 2 (dvi) darbo dienas nuo pažeidimo paaiškėjimo. Taip pat Tiekėjas per 2 (dvi) darbo dienas turi teisę pateikti paaiškinimus bei kitus duomenis, susijusius su pažeidimo aplinkybėmis. Administratorius įvertina gautą informaciją ir sprendžia dėl tolimesnės netesybų skyrimo procedūros vykdymo. Tais atvejais, kai pažeidimo pobūdis, apimtis ar faktinių aplinkybių sudėtingumas objektyviai reikalauja ilgesnio atsakymo parengimo laiko, Administratorius, Tiekėjo motyvuotu prašymu, turi teisę 1 (vieną) kartą pratęsti paaiškinimų pateikimo terminą, bet ne ilgiau kaip iki 5 (penkių) darbo dienų nuo informacijos apie pažeidimą pateikimo dienos.

14.  TIEKĖJO ATASKAITŲ PATEIKIMO TVARKA

14.1. Paslaugų teikimo metu Tiekėjas turi pateikti ataskaitas:
14.1.1. pasiruošimo Paslaugų teikimui ataskaitą; 
14.1.2. Paslaugų teikimo mėnesio ataskaitą; 
14.1.3. Paslaugų teikimo galutinę ataskaitą.
14.2. Pasiruošimo Paslaugų teikimui ataskaitoje, kuri pateikiama likus ne mažiau kaip 5 (penkioms) darbo dienoms iki Pasiruošimo laikotarpio pabaigos, pateikiama ši informacija:
14.2.1. darbuotojų, tiesiogiai atsakingų už Paslaugų teikimo organizavimą ir koordinavimą, įskaitant duomenų perdavimą, ataskaitų pateikimą, konteinerių apskaitą, telefonų numeriai ir elektroninio pašto adresai;
14.2.2. 14.1.2 ir 14.1.3 papunkčiuose nurodytų ataskaitų formos ir turinys, suderintas su Administratoriumi; 
14.2.3. raštiškas patvirtinamas apie nuosavybes teise ar kitais pagrindais valdomas ir Paslaugų teikimui numatomas naudoti transporto priemones;
14.2.4. raštiškas patvirtinimas, kad Tiekėjas susipažino su aptarnaujama teritorija;
14.2.5. Paslaugų teikimo rizikas ir priemones šių rizikų sumažinimui;
14.2.6. kita Pirkėjo ir (ar) Administratoriaus papildomai pareikalauta informacija. 
14.3. Paslaugų teikimo mėnesio ataskaitoje, kuri teikiama Sutartyje nustatytais terminais, pateikiama ši informacija apie suteiktas Paslaugas:
14.3.1. duomenys apie konteinerių ištuštinimų per kalendorinį mėnesį skaičių;
14.3.2. duomenys apie per kalendorinį mėnesį neištuštintų konteinerių ne dėl Tiekėjo kaltės, skaičių, nurodant neištuštinimo priežastis;
14.3.3. duomenys apie per kalendorinį mėnesį neištuštintų konteinerių dėl Tiekėjo kaltės, skaičių, nurodant neištuštinimo priežastis;
14.3.4. informacija apie gautus ir išnagrinėtus Atliekų turėtojų Kreipimusis;
14.3.5. kita Pirkėjo ir (ar) Administratoriaus papildomai pareikalauta informacija. 
14.4. Visos ataskaitos Administratoriui teikiamos kartu su lydraščiu elektroninėje laikmenoje, pasirašytos Tiekėjo elektroniniu parašu. Ataskaitose visi duomenys pateikiami lentelėse pagal Administratoriaus ir Tiekėjo iš anksto suderintas formas. Elektroninėje laikmenoje ataskaita pateikiama Excel arba lygiaverčiu formatu.
14.5. Administratoriaus sprendimu, Tiekėjui gali būti suteikiamas iki 8 (aštuonių) darbo dienų terminas bet kuriai ataskaitai pataisyti, patikslinti, ištaisyti neatitikimus. Jeigu Administratorius nepateikia pastabų dėl pateiktos ataskaitos duomenų patikslinimo, pataisymo ar neatitikimų ištaisymo per 8 (aštuonias)  darbo dienas nuo ataskaitos pateikimo, laikoma, kad suteiktos Paslaugos priimtos.
14.6. Paslaugų teikimo galutinė ataskaita pateikiama likus ne mažiau kaip 3 (trims) mėnesiams iki Paslaugų teikimo termino pabaigos. Šioje ataskaitoje nurodomi:
14.6.1. visi suminiai duomenys, pateikti Paslaugų teikimo laikotarpiu teiktose mėnesinėse ataskaitose;
14.6.2. patikslinti ir aktualūs duomenys apie aptarnaujamose teritorijose pastatytus Žaliųjų atliekų konteinerius, įskaitant jų skaičių, talpas, identifikacinius numerius, pastatymo vietas ir būklę;
14.6.3. informacija apie Pirkėjui priklausančius ir neišdalintus 0,12 m³ talpos Žaliųjų atliekų konteinerius, jų likutinį skaičių Paslaugų teikimo termino pabaigoje bei duomenys apie jų perdavimą Pirkėjui;
14.6.4. duomenys apie visus 0,24 m³ talpos Žaliųjų atliekų konteinerius, kurie Paslaugų teikimo termino pabaigoje perduodami Pirkėjui nuosavybės teise, įskaitant jų skaičių, identifikacinius numerius, talpas, faktinę buvimo vietą ir techninę būklę;
14.6.5. duomenys apie Žaliųjų atliekų konteinerius, kurių aptarnavimas buvo apsunkintas (pvz., dėl nepravažiuojamų kelių, užstatytų privažiavimų ar kitų objektyvių priežasčių), nurodant nustatytas problemas ir jų sprendimo būdus;
14.6.6. informacija apie nustatytus Paslaugų teikimo trūkumus, jų šalinimą ir taikytas prevencines priemones;
14.6.7. pasiūlymai (jei yra) Pirkėjui ir (ar) Administratoriui dėl Žaliųjų atliekų surinkimo ir vežimo Paslaugų kokybės, efektyvumo ir organizavimo gerinimo ateityje;
14.6.8. kita Pirkėjo ir (ar) Administratoriaus prašoma, su Žaliųjų atliekų surinkimu, vežimu, konteinerių naudojimu ar Paslaugų teikimo užbaigimu susijusi informacija.

15. REIKALAVIMAI PASLAUGŲ KOKYBEI

15.1. Tiekėjas privalo laikytis reikalavimų Paslaugų teikimo kokybei užtikrinti.
15.2. Paslaugų kokybei užtikrinti Tiekėjas privalo garantuoti, kad:
15.2.1. nebus pažeisti pirkimo sąlygų ir Vilniaus miesto atliekų tvarkymo taisyklių ir kitų teisės aktų reikalavimai;
15.2.2. vykdydamas Sutartį, Tiekėjas sieks suteikti šioje techninėje specifikacijoje apibrėžtos kokybės paslaugas.
15.3. Paslaugų kokybę nusako šie rodikliai:
15.3.1. Žaliųjų atliekų konteinerių ištuštinimas laiku pagal suderintą su Administratoriumi grafiką;
15.3.2. savalaikis duomenų apie Žaliųjų atliekų konteinerio ištuštinimą pateikimas Administratoriui;
15.3.3. reguliari Žaliųjų atliekų konteinerių techninės būklės priežiūra;
15.3.4. teisingas duomenų pateikimas apie surinktų ir sutvarkytų atliekų kiekius; 
15.3.5. teisingas ir savalaikis ataskaitų sudarymas ir informacijos ataskaitose perdavimas Pirkėjui nurodytu laiku; 
15.3.6. tvarkos ir švaros palaikymas, laikantis techninės specifikacijos 5.1.9 ir 5.1.10 punktuose nustatytų reikalavimų;
15.3.7. Paslaugų teikimas šią techninę specifikaciją atitinkančiomis transporto priemonėmis;
15.3.8. savalaikis ir tinkamas transporto priemonių pakeitimas joms sugedus ar dėl kitų priežasčių;
15.3.9. vienodos ir tvarkingos Paslaugas teikiančių darbuotojų uniformos su pažymėtu Tiekėjo pavadinimu;
15.3.10. Tiekėjo atsakomybė už Paslaugų kokybės rodiklių nesilaikymą yra apibrėžiama Sutartyje.

16.  APLINKOS APSAUGOS REIKALAVIMAI

16.1. Šiame pirkime taikomi aplinkos apsaugos kriterijai pagal Lietuvos Respublikos aplinkos ministro 2022 m. gruodžio 13 d. įsakymu Nr. D1-401 patvirtintą „Aplinkos apsaugos kriterijų taikymo, vykdant žaliuosius pirkimus, tvarkos aprašo“:

	Eil. Nr.
	Pirkimo objektui taikomas (-omi) aplinkos apsaugos kriterijus (-ai)
	Atitiktį aplinkos apsaugos kriterijui įrodantys dokumentai
	Paaiškinimai

	1.
	4.4.1 papunktį – perkamas aplinkosauginis ir aplinkai palankus produktas, kuris patenka į orientacinį aplinkosauginių ir aplinkai palankių prekių bei paslaugų sąrašą pagal 2024 m. birželio 26 d. Komisijos įgyvendinimo Reglamentą (ES) 2024/1769, kuriuo iš dalies keičiamas Įgyvendinimo reglamentas (ES) 2015/2174. 
	
	

	2.
	4.4.4.1 papunktį – taikomas Paslaugų teikimui naudojamoms transporto priemonėms ir nurodytas techninės specifikacijos 8.2 punkte.
	Dokumentai, patvirtinantys aplinkos apsaugos kriterijų, turi įrodyti atitiktį techninės specifikacijos 8.2 punkte nurodytiems reikalavimams.

	Tai yra Sutarties vykdymo sąlyga, kuri bus tikrinama sutarties vykdymo metu.





Priedai:
1. Priedas Nr. 1 Reikalavimai Žaliųjų atliekų konteineriams.
2. Priedas Nr. 2 Konteinerių informaciniai lipdukai ir jų klijavimo vietos.
3. Priedas Nr. 3 ASMILS duomenų mainų specifikacija.

